KIRJALLINEN KYSYMYS E-2815/00

esittäjä(t): Bill Miller (PSE) komissiolle

(5. syyskuuta 2000)

Aihe: Yliopistotutkintojen vastavuoroinen tunnustaminen

Onko Yhdistyneen kuningaskunnan yliopistossa suoritettu psykologian tutkinto pätevä myös Espanjassa vai onko suoritettava täydentäviä opintoja ennen kuin on oikeutettu työskentelemään Espanjassa?

Frederik Bolkesteinin komission puolesta antama vastaus

(27. syyskuuta 2000)

Komission käytettävissä olevien tietojen mukaan psykologin ammatti on säännelty sekä Espanjassa että Yhdistyneessä kuningaskunnassa. Ammatti on säännelty silloin, kun sen harjoittamisen laillisena ehtona on tutkintotodistus tai tietty ammatillinen pätevyys.

Kaksi tärkeintä yhteisön oikeuden välinettä, joilla pyritään helpottamaan säänneltyjä ammatteja harjoittavien ammattihenkilöiden vapaata liikkuvuutta yhteisössä, ovat tutkintotodistuksen kattamien opintojen tason mukaan seuraavat: vähintään kolmivuotisesta ammatillisesta korkeammasta koulutuksesta annettujen tutkintotodistusten tunnustamista koskevasta yleisestä järjestelmästä 21 päivänä joulukuuta annettu neuvoston direktiivi 89/48/ETY(1) ja direktiiviä 89/48/ETY täydentävästä ammatillisen koulutuksen tunnustamista koskevasta toisesta yleisestä järjestelmästä 18 päivänä kesäkuuta 1992 annettu neuvoston direktiivi 92/51/ETY(2).

Direktiiveillä 89/48/ETY ja 92/51/ETY ei kuitenkaan ole perustettu automaattista tutkintotodistusten vastaavuutta koskevaa järjestelmää, eikä ole olemassa luetteloa tutkintotodistuksista, jotka tunnustettaisiin suoraan Euroopan tasolla. Itse asiassa tutkintotodistusta itsessään ei tunnusteta, vaan se tunnustetaan sen mukaan, mitä ammattia kyseisen tutkintotodistuksen perusteella voi harjoittaa siinä jäsenvaltiossa, jossa se on annettu. Asianomaisen henkilön tehtävänä on esittää kansalliselle viranomaiselle henkilökohtainen hakemus, jossa hän ilmoittaa selvästi, mitä ammattia haluaa harjoittaa. Viranomaisen vastaus on niinikään henkilökohtainen ja asianmukaisesti perusteltu. Toisin sanoen nykyisin ei ole olemassa yhteisön järjestelmää, jonka nojalla yhdessä jäsenvaltiossa saadut tutkintotodistukset tunnustettaisiin yleisesti ja virallisesti muissa jäsenvaltioissa.

Edellä mainittujen direktiivien perusperiaate on se, että vastaanottavan jäsenvaltion on annettava lupa säännellyn ammatin harjoittamiseen alueellaan ammattihenkilölle, jolla on alkuperäjäsenvaltiossaan saman ammatin harjoittamiseen vaadittu tutkintotodistus. Jotta asianomainen henkilö voisi hyötyä direktiiveistä, hänen on oltava täysin pätevä ammattihenkilö, joka voi harjoittaa ammattiaan alkuperäjäsenvaltiossa ilman mitään lisäkoulutusvaatimusta.

Kyseisissä direktiiveissä säädetty tunnustaminen ei kuitenkaan ole automaattista, ja vastaanottavan jäsenvaltion viranomainen voi tietyin edellytyksin vaatia muuttavilta ammattihenkilöiltä täydentäviä toimenpiteitä, kuten kelpoisuuskoetta tai sopeutumisaikaa, jonka enimmäispituus on kolme vuotta. Tietyissä tapauksissa voidaan myös edellyttää ammattikokemusta.

Täten Espanjan viranomaiset voivat, edellyttäen että ne noudattavat direktiiveissä säädettyjä ehtoja, asettaa Yhdistyneessä kuningaskunnassa annettujen psykologin tutkintotodistusten ammatillisen tunnustamisen ehdoksi tiettyjä korvaavia toimenpiteitä.

(1) EYVL L 19, 24.1.1989.

(2) EYVL L 209, 24.7.1992.